《太皞宓牺氏陵》
清代·王嵩高

邃古传神母，流光感赤虹。龙书彰圣瑞，日角表皇躬。

肇启苞符秘，能侔造化功。纪元开运会，画卦判洪濛。

理协阴阳始，几参象数终。三才咸有统，六位嬗无穷。

姬孔渊源在，炎黄谥号同。补天咨帝妹，创字授臣工。

任宿沿风姓，庭巢列禅通。混茫都邑改，巍焕寝园崇。

绀殿凌霄汉，丹陵接华嵩。握图容自肃，衣卉道弥冲。

作者斯文祖，钦哉望秩隆。圣朝稽典礼，谟诰述庞鸿。

日月觚棱外，乾坤法象中。白龟沦蔡水，苍桧拥斋宫。

幽赞诚何极，灵蓍满百丛。

作者简介：（1735—1800）江苏宝应人，字少林，号海山，晚号慕堂。乾隆二十八年进士。历湖北利川、武昌、汉阳、应城等县知县，直隶河间、天津两府同知，官至广西平乐知府。在官尽心狱讼，痛惩豪猾。有《小楼诗集》。